Gedig: Die spelLizz Meiring (Foto: Facebook) By die prysuitdelingfunksie van die ATKV/RSG Spel-intervarsity het Lizz Meiring onderstaande gedig voorgelees wat sy spesiaal vir die geleentheid geskryf het. Die Spel-intervarsity is deel van die Afrikaanse Spelfees, in samewerking met die SA Akademie vir Wetenskap en Kuns, en word vanaf September 2014 op RSG uitgesaai. Die spel Spelling is die spel waar jou skrywe vertel of jou taalkennis ‘n onbevoegdheidsvonnis oor jou vel. As jy dink die Afrikaanse taal spel eenvoudig, foneties, is jou aanname verkeerd, hipoteties. Want as jy ly met ‘n lang y maar eintlik wil lei met e-i, is jy ‘n martelaar, nie die leier nie. Verveeld het twee e’s, verveling net een. En ‘n lieg se leuen spel anders as geld bedel, of teen iets leun. Verras met twee r’e en veras met net een is die verskil tussen verbasing en dood. Vaal met ŉ v is kleurloos, maar faal met ŉ f beteken jy’s in effense nood. Trofee, het g’n e langs die o, maar troetel het; die een wen ‘n prys en die ander is liefdevolle pret. Mis jy die aksentstreep op a-p-p-e-l, verwys jy na ‘n vrug en nie na die regsprosedure wat in ŉ hof tel nie. Soos ons al hoe vinniger e-posse, SMS’e en WhatsApps tik, vergeet ons dat verskillende spellings op gans ander betekenisse mik. Let versigtig op jou vingers se woelinge op daai toetssleutelbord; vergeet van jou baadjie, Boeta, aan jou spelling sal jy getakseer word. Lizz Meiring